A Bizottság 224/2003/EK rendelete
(2003. február 5.)
az 1255/1999/EK tanácsi rendeletben említett, a vaj és a tejszín magántárolásához nyújtott támogatás meghatározásáról, valamint a vaj- és tejszínpiaci intervenció tekintetében az 1255/1999/EK rendelet alkalmazására vonatkozó részletes szabályok megállapításáról szóló 2771/1999/EK rendelet 29. cikkétől való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 509/2002/EK bizottsági rendelettel [1] módosított, a tej- és tejtermékpiac közös szervezéséről szóló, 1999. május 17-i 1255/1999/EK tanácsi rendeletre [2], és különösen annak 10. cikkére,
mivel:
(1) A legutóbb az 1614/2001/EK rendelettel [3] módosított 2771/1999/EK bizottsági rendelet [4] 34. cikkének (2) bekezdése meghatározza, hogy - az említett rendelet 38. cikkének sérelme nélkül - az 1255/1999/EK rendelet 6. cikkének (3) bekezdésében említett, magántárolásra nyújtható támogatás összegét évente kell rögzíteni. Ennek érdekében figyelembe kell venni a tárolás állandó, napi és pénzügyi költségeit, valamint a pénzügyi költségek esetében az Európai Központi Bank kamatláb-változásait.
(2) A 2771/1999/EK rendelet 29. cikkének (1) bekezdése meghatározza azt az időszakot, amikor a betárolásnak meg kell történnie. A vajpiac aktuális helyzete igazolja, hogy a vaj és tejszín tárolási műveleteinek március 15-i határidejét 2003-ban kivételes intézkedésként március 1-jére hozzák előre.
(3) Az e rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
Az 1255/1999/EK rendelet 6. cikkének (3) bekezdésében említett támogatást a 2003-ban megkötött szerződésekre a vaj vagy a vaj-egyenérték tonnája alapján kell kiszámítani a következők alapján:
a) 24 EUR az állandó költségekre,
b) 0,35 EUR a szerződéses tárolás minden egyes napján a hűtőtárolás költségeire, és
c) a szerződéses tárolás kezdőnapján a vajra érvényes intervenciós ár 91 %-a és a 2,75 %-os éves kamatláb alapján a szerződéses tárolás egy napjára számított összeg.
2. cikk
A 2771/1999/EK rendelet 29. cikkének (1) bekezdésétől függetlenül a betárolás 2003-ban március 1-jétől történhet.
3. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. február 5-én.